**Beszámoló**

**a Bonyhádi Közös Önkormányzati Hivatal**

**2015. évi munkájáról**

****

****

1. **Bevezetés**

A Bonyhádi Közös Önkormányzati Hivatal 2013. január 1-jével jött létre. A Hivatal munkája sokrétű és szerteágazó. Mind önkormányzati, mind államigazgatási feladatot ellát. Döntések előkészítésével, végrehajtásával egyaránt foglalkozik.

A Hivatal munkáját a jogszabályok (törvények, kormányrendeletek, ágazati jogszabályok, stb.), önkormányzati határozatok, belső utasítások jelentősen meghatározzák.

Az oly sokat emlegetett Magyary program, és ennek közigazgatásra gyakorolt hatása jelentősen átalakított a közigazgatás szervezetrendszerét. Ennek pozitívumait abban éljük meg a Hivatallal, hogy sokkal nagyobb hangsúlyt fektetünk a pályázati ügyekre (pályázatfigelés, pályázat előkészítése), valamint a közigazgatást és önkormányzati igazgatást a polgároknak nyújtott szolgáltatásként értelmezzük. Ebben kiváló partnereim a polgármester, az alpolgármesterek, az aljegyző, az osztályvezetők és természetesen a köztisztviselők is.

A 2015. év Önkormányzatunk és ezzel Hivatalunk életében is rengetek újdonságot és fordulatot, problémát és megoldást okozott és hozott. Bár az év folyamán felmerültek bennünk kételyek, többször találkoztunk egymás aggódó tekintetével, de ma már ki merem jelenteni, hogy a 2015. év mind az Önkormányzat, minden a Hivatal életében jó, sikeres és eredményes év volt.

1. **A Hivatal emberi erőforrás helyzete**

A Bonyhádi Közös Önkormányzati Hivatal engedélyezett létszáma 56 álláshely. Összehasonlítva az elmúlt éveket: 2014. január 1-jén a betöltött álláshelyek száma 57,25, tartósan távollévők száma 2 fő volt. 2015. január 1-jén 56 álláshelyet töltöttünk be, míg a tartósan távollévő munkatársak száma 4 főre emelkedett. Év végére 50,125 álláshellyel láttuk el a hivatali feladatokat, 9 fő tartósan távollévő kolléga helyettesítése céljából 3,5 álláshelyen dolgoznak határozott idejű kinevezéssel. 2014. évben 204.610.010 Ft összegű bérkifizetés történt, a járulékok összege 56.969.342 Ft volt. A 2015. évi bérekre fordított összeg 180.550.358 Ft-ra, a járulék 52.441.303 Ft-ra csökkent.

A továbbiakban kizárólag az aktív státuszú dolgozók kerültek elemzésre.

Az aktív munkavállalók (51 fő) közül 38 fő nő (75%) és 13 fő férfi (25%). Nemek szerinti megoszlást az alábbi kördiagram ábrázolja.

Ugyan a Hivatal 75%-ban nőket alkalmaz, a vezető beosztásúak - összesen 6 fő ( 12 %)- között ez az arányszám 50-50%-ra korrigálódik. A nem és beosztás szerinti eloszlást az alábbi grafikon ábrázolja.

Az alkalmazásban állók között magas létszámban képviselteti magát a 40 év feletti korosztály (összesen 69%), amely csoport életkorukat tekintve a védett kategóriába tartozik. A Hivatal jelenleg 25 év alatti munkavállalót nem alkalmaz.

A foglalkoztatottak túlnyomó többsége (57 %) felsőfokú végzettséggel rendelkezik. A *közszolgálati tisztviselőkről* szóló 2011. évi CXCIX. törvény szerint (továbbiakban **Kttv**.) a középfokú végzettséggel rendelkező köztisztviselőnek egy éven belül közigazgatási alapvizsgát kell tennie. A közigazgatási alapvizsgával nem rendelkező munkavállalóknak ez a határidő még nem telt le. A kttv. alapján a felsőfokú végzettséggel rendelkezők előmenetelének feltétele a közigazgatási szakvizsga megléte. A felsőfokú végzettséggel rendelkezők 79 %-a sikeres szakvizsgát tett. A hivatalban 4 jogász közül 2 fő rendelkezik jogi szakvizsgával. A jogász végzettséggel rendelkezők mentesülnek a közigazgatási alapvizsga letétele alól, ezért a grafikonon megtévesztő lehet az alapvizsgával nem rendelkezők száma, mely valójában mindössze 2 fő.

A magas felsőfokú végzettség ellenére csupán 15 fő (29%)rendelkezik nyelvvizsgával. A nyelvvizsga szintjének százalékos eloszlását az alábbi grafikon ábrázolja.

A Hivatal 51 munkavállalója (100%) közül 17 fő (33%) nevel 2 vagy annál több 25 év alatti gyermeket. Ezen kívül jelenleg 9 fő van tartósan távol gyermekáldás miatt. A Hivatal családbarát mivoltát az alábbi grafikon ábrázolja.

1. **Ügyiratforgalmi és hatósági statisztika**

A 2015. évben összesen 11.526 főszámon iktattunk ügyiratot, és 23.339 főszámhoz kapcsolódó alszámunk volt, összességében 34.865 iratot iktattunk.

A Hivatal iktatott ügyiratainak ágazati bontását az alábbi ábra mutatja:

Amint az az ábrán is jól látszik a legtöbb ügyirat a pénzügyi osztályon keletkezett. Ennek oka, hogy az adóigazgatási feladatok is ide tartoznak. Kirívóan magas még a szociális igazgatásban iktatott ügyiratok száma.

**A** Hivatal államigazgatási, és önkormányzati hatósági ügyek tekintetében összesen 9.919 db ügyiratot iktatott, melyből az államigazgatási ügyek száma 8128, míg az önkormányzati hatósági ügyek száma 1791 volt. A két ábra szemlélteti milyen ügycsoportokból állt össze a fenti szám.

1. **Az egyes osztályok tevékenysége**

A Bonyhádi Közös Önkormányzati Hivatal szervezeti struktúrájában a 2013. január 1-jei megalakulása óta 2015-ben jelentős változás következett be. 2015. március 27-én fogadta el Bonyhád Város Önkormányzatának Képviselő-testülete az 5/2015. (III.27.) önkormányzati rendeletével az Önkormányzat új Szervezeti és Működési Szabályzatát. (továbbiakban: SZMSZ). Az új SZMSZ 2015. április 1-jétől a Közös Önkormányzati Hivatal felépítését is megváltoztatta - hozzáigazítva a közigazgatási reform utáni önkormányzati feladatellátáshoz.

A Hatósági osztály, a Pénzügyi osztály, a Titkársági osztály, a Műszaki osztály és az elkülönült Belső Ellenőrzés mellett egy új osztály, a Városfejlesztési és Jogi osztály jött létre, vezetője az aljegyző lett. Az osztály összetétele a Műszaki és a Titkársági osztály korábbi munkatársainak egy részéből alakult ki.

1. **Városfejlesztési és Jogi Osztály**

Elöljáróban leszögezhető, hogy a 2015. áprilisától működő új struktúrában aVárosfejlesztési és Jogi Osztályon rendelkezésre álló személyi és tárgyi feltételek megfelelőek voltak a hatékony feladatellátáshoz.

Az osztály az SZMSZ szerint 9 álláshellyel rendelkezik. Az osztályt vezető aljegyző mellett kezdetben 8, majd 2015. augusztusától 7 köztisztviselő látja el az SZMSZ 4. sz. függelékének V. fejezete (5) bekezdése szerinti szerteágazó feladatkört. A 2015. augusztusától tartósan távollévő kolléganő helyettesítését munkakörének (nemzetközi kapcsolatokkal és a turizmussal, valamint a közoktatással összefüggő feladatok) a közös hivatalon belüli megosztásával sikerült megoldani, elsősorban takarékossági megfontolásból új munkatárs felvételére nem került sor.

Az osztály szerteágazó tevékenységi köréből - a teljesség igénye nélkül - az alábbi feladatok érdemelnek külön említést egyúttal rövid kitekintést is adva a 2015-ös évben az osztályon elvégezett azon munkákról, amelyek a „megszokott” vagy „hétköznapi” kereteket meghaladták.

Városfejlesztéssel és projektek előkészítésével és lebonyolításával kapcsolatos feladatok:

Talán az osztály legfontosabb vállalása volt elmúlt évben a rendelkezésre álló fejlesztési keret hatékony felhasználásához szükséges előkészítési és végrehajtási munkák elvégzése. Ugyanakkor szem előtt kellett tartanunk, hogy a tervezési feladatokra is kellő hangsúly kerüljön - elsősorban az önkormányzatok számára meghirdetésre kerülő uniós pályázati források hatékony elérése és felhasználása érdekében. Mindezek apropóján két jelentős fejlesztési alapdokumentum megalkotására került sor 2015-ben:

- a 2015-2020 időszakra szólóan Bonyhád Város Gazdasági Programját a képviselő- testület az 59/2015. (IV.16.) sz. határozattal fogadta el,

- a város fejlesztési igényeit összefoglaló Integrált Településfejlesztési Stratégiáját pedig a képviselő-testület 178/2015.(IX.24.) számú határozata hagyta jóvá.

A városi fejlesztések során első helyen természetesen az új összekötő út és híd megvalósítása kell szerepeljen, mint az egész hivatal, így a Városfejlesztési és Jogi Osztály munkáját is, alapvetően meghatározó feladat. Az új út és híd projekttel összefüggésben - a szükséges jogi és közbeszerzési feladatok ellátásán túl - az osztály közreműködésével lett megvásárolva a beruházáshoz szükséges mintegy 4 ha nagyságú földterület, majd a telekalakítások és a termelésből való kivonás többmenetes fázisát is az osztály koordinálta.

Egy másik jelentős projektnek - a geotermikus energiára alapozott üvegházas növénytermesztésnek és feldolgozásnak - az előkészítése kapcsán elvégzett feladatok közül az üvegházas területek megvásárlása, majd az azt követő kisajátítási eljárás lebonyolítása érdemel külön említést. Bonyhád Város Önkormányzata mintegy 6 ha nagyságú földterületet vásárolt meg vagy cserélt el az érintett földterületek tulajdonosaival. Ez a munka azért volt egyben fontos és érdekes is, mert az elmúlt 20-25 évben Bonyhád Város Önkormányzata nem indított meg ilyen közigazgatási folyamatot. A kisajátítási eljárás jelenleg is tart, peres eljárás keretében a közigazgatási bíróság fog dönteni két kisajátítandó ingatlan ellenértékét illetően. (A kisajátítási eljárás jogalapja kapcsán peres eljárás nincs folyamatban.)

Európai uniós forrásból 2015. évben Bonyhád Város Önkormányzata (271.431.312,- Ft) a Vörösmarty Mihály Művelődési Központtal (148.558.500,-)  összesen 419.989.812,- Ft támogatásban részesült. Felújításra kerültek az önkormányzati tulajdonú orvosi rendelők (Szent Imre u. 3.; Rákóczi u. 3. és Gagarin u. 4/a), energetikai korszerűsítéssel együtt új külsőt, nyílászárókat kapott a Vörösmarty Mihály Művelődési Központ épülete, valamint megvalósult a városi tanuszoda hőszivattyús és napelemes rendszerrel történő felszerelése. Mindhárom pályázat a hő- és villamos-energia igény megújuló energiaforrásokkal történő részbeni kiváltásával, illetve az energetikai korszerűsítéssel jelentős költségmegtakarítást eredményezett a fenntartó Önkormányzatnak. A Vörösmarty Mihály Művelődési Központ pályázott az ingatlan belső felújítására, oktatási oktatási-képzési szerepének infrastrukturális erősítésére, melyre decemberben nyert 148.558.500,- Ft-ot, így a belső terek is XXI. századi színvonalúvá válnak és összességében az intézmény teljes felújítása megvalósult.

Hazai költségvetési forrásból 14.998.500,- Ft támogatásban részesültünk, ami főként a Völgységi Múzeum kiállítótereinek és kiállítási tematikájának megújítására fordítható.

Közbeszerzési feladatok

2015-ben 9 közbeszerzési eljárást folytattunk le, ebből 7 építési, egy eljárás áru-, és egy eljárás szolgáltatás beszerzése tárgyú volt.  Minden eljáráshoz igénybe vettünk külső tanácsadói szolgáltatást, de az eljárásokhoz kapcsolódó adminisztrációs teendőket, Bíráló Bizottsági ülések szervezését, előkészítését, a szerződéskötéssel kapcsolatos teendőket  a Városfejlesztési és Jogi Osztály látta el. Az osztály a Műszaki Osztállyal együtt részt vett az eljárások során az ajánlattevőktől érkező tisztázó kérdések megválaszolásában is.

A 7 építési tárgyú eljárás eredményeként összesen  669.660.609,- Ft + ÁFA (bruttó: 850.468.973,- Ft) összegben kötött az Önkormányzat, illetve a Művelődési Központ szerződéseket. A közterületi térfigyelő rendszer kiépítéséhez lefolytatott (árubeszerzés) eljárásban a WBS Rendszerház Kft-vel 10.000.000,- Ft + ÁFA (bruttó: 12.700.000,- Ft) összegben kötött az Önkormányzat szerződést. Szolgáltatás megrendelése tárgyú eljárás eredményeként a TS Gastro Central Kft-vel került sor keretszerződés megkötésre 5 éves időtartamra Bonyhád város oktatási intézményeinek élelmezési szolgáltatására és a konyhafelújítására. 2016-ban a TS Gastro Central Kft-nek fizetendő ellenérték a tervek szerint bruttó 128.376.000,- Ft lesz.

A közbeszerzések szabályossága tekintetében jogorvoslati eljárásra egy beszerzés esetén sem került sor, sem ajánlattevő, sem ellenőrző hatóság nem kezdeményezett ilyen irányú eljárást.

Vagyongazdálkodással kapcsolatos feladatok:

Hosszas előkészítés után alkotta meg a képviselő-testület az önkormányzat vagyonáról és vagyongazdálkodásának szabályairól szóló 14/2015. (VI.24.) számú új rendeletét. Az új vagyonrendelet - a vonatkozó törvényi szabályozás mellett - egyértelműen rögzíti az önkormányzati vagyon hasznosítása és elidegenítése során követendő eljárást, amelynek lebonyolítása magától értetődően a Városfejlesztési és Jogi Osztály feladata.

A fentebb már hivatkozott önkormányzati nagyprojektek mellett a vagyongazdálkodási feladatok közül említést érdemel még az evangélikus temető bővítéséhez szükséges közel 1 ha nagyságú terület hosszas folyamat eredményeként történő megvásárlása, illetve a Városháza épületében helyet kapó közműszolgáltatói ügyféltér 2015. májusában történő kiépítése. A közös ügyféltér révén a víz- és szennyvízszolgáltatás, a szemétszállítás, valamint a kábeltelevízió szolgáltatásokkal kapcsolatos ügyintézések immár egy helyen bonyolíthatók le, megkönnyítve ezzel a városban élők mindennapjait. Szintén tavalyi eredmény, hogy az Önkormányzat ingyenesen visszakapta a Magyar Államtól az egy évvel korábban önkormányzati tulajdonból kikerült Ablonczy-ház épületét, ahol többek között jelenleg is Bonyhád városát és a járás jelentős részét ellátó központi háziorvosi ügyelet, valamint felnőtt háziorvosi rendelő működik.

Egyéb jogi feladatok:

Volt már szó arról, hogy a közigazgatási reform következtében az önkormányzat által ellátandó közfeladatok jelentős átstrukturálódására került sor: a hagyományos hatósági típusú szerepvállalásról a településfejlesztésre és a településüzemeltetésre helyeződött át a hangsúly. Ennek egyik egyenes következménye a magánjogi szerződésállomány számottevő növekedése. A különböző fejlesztésekkel, beszerzésekkel, vagyoni ügyekkel összefüggésben a Városfejlesztési és Jogi Osztály munkatársai 2015-ben összesen 97 szerződés előkészítésében, szerkesztésében és érvényesítésében játszottak kisebb-nagyobb szerepet.

Az Önkormányzat peres ügyeivel kapcsolatban örömteli, hogy 2015-ben marasztaló bírói határozat meghozatalára nem került sor. Jelenleg a jogcím nélküli lakáshasználókkal szemben 8 per van folyamatban, jórészt már a végrehajtási szakban. A közeljövőben várható - minden bizonnyal az önkormányzat részére pozitív - jogerős döntés a gunarasi nyaralóra vonatkozó villamos energia közüzemi szerződésből eredő kötbérrel kapcsolatban. (Ebben a perben első fokon 450 000,- forint kötbérfizetésre marasztalták a tulajdonos Önkormányzatot a biztosítékokról hiányzó zárópecsétek miatt.) 2015 decemberében a már hivatkozott kisajátítási eljárások során hozott 2 közigazgatási határozat felülvizsgálatára (a kártalanítási összeg csökkentése érdekében) nyújtott be Önkormányzatunk kereseteket a Szekszárdi Közigazgatási és Munkaügyi Bírósághoz. Ezekben a perekben a beszámoló készítésének az időpontjáig tárgyalás kitűzésére még nem került sor.

Környezetvédelemmel kapcsolatos feladatok:

E tárgykörben is megfigyelhető a hatósági munka visszaszorulása: Bonyhád város közigazgatási területén Hivatalunk 2015-ben 3 vízjogi létesítési engedélyt adott ki, illegális hulladéklerakás tárgyában 4 esetben ismeretlen tettes ellen indult szabálysértési eljárás (ebből 2 esetben a hatóság szabálysértési bírságot szabott ki).

Jóval fajsúlyosabbaknak minősíthetőek az Önkormányzat szervezésében lezajlott környezetvédelmi szemléletformáló események, e körben került megszervezésre Bonyhádon 2015-ben:

* a Föld órája nemzetközi eseményhez való csatlakozás,
* a TeSzedd! akció és hozzá kapcsolódó kreatív verseny,
* az „Év fája” díjra nevezés,
* a Legszebb Konyhakertek Program,
* a Virágos Bonyhádért Program,
* az Autómentes Nap,
* a Műanyag kupak és alumíniumdoboz gyűjtő verseny,
* a Minden született gyermeknek ültessünk egy fát program és
* a részvétel az Európai Hulladékcsökkentési Hét programban.

Képviselő-testület és a bizottságok működésével kapcsolatos feladatok:

Bonyhád Város Önkormányzat Képviselő-testülete az előző évek gyakorlatához képest 2015-ben számottevően több alkalommal - összesen 24 napon - ülésezett. 21 alkalommal került sor nyílt ülésre, amelyből 10 volt rendkívüli ülés. A zárt ülések száma 18 volt (ebből 7 rendkívüli). A képviselő-testület a beszámolóval érintett évben 23 rendeletet alkotott, valamint 246 határozatot hozott. A Pénzügyi Ellenőrző és Gazdasági Bizottság 20 ülést tartott, amelyeken összesen 145 darab határozat született. A Városfejlesztési és Jogi Osztály látja el a városi értéktár bizottság működéséhez kapcsolódó adminisztratív feladatokat is.

A gyakori ülésezés ugyan megnövekedett munkaterhet rótt az előkészítést és a végrehajtást koordináló, illetve az adminisztrációs feladatokat ellátó munkatársakra, meglátásom szerint azonban a megnövekedett munkateher a feladatellátásban színvonal-visszaesést nem okozott.

Informatikai feladatok:

A megszokott napi informatikai feladatokon túlmenően, a munkavégzés hatékonyságát voltak hivatottak növelni a következők informatikai fejlesztések:

- az év elején üzembe helyeztünk két NAS fájlszervert, mely a dolgozók közös munka- és mentési igényeit hivatott kiszolgálni;

- a képviselő-testület tagjai részére új laptopok beszerzése és üzembe helyezése történt meg;

- a Hivatal internet- és levelezőrendszer kiszolgálását 2015. májusától új szolgáltató biztosítja, a szolgáltató váltás oka egyrészt a jóval megbízhatóbb optikai internet megoldás, másrészt a magas rendelkezésre állású rendszerre történő áttérés volt;

- az ügyfélszolgálat és a térfigyelő kamerarendszer kiépítése szükségessé tett, hogy az év folyamán több lépcsőben megújuljon, szinte teljes körűen felújításra kerüljön a szerverszoba

A legjelentősebb és talán a leglátványosabb változás, hogy az év folyamán - figyelembe véve az új internetes trendeket - megújult Bonyhád Város honlapja, amely nem csak új köntöst kapott, hanem tartalmában is teljes frissítésen esett át.

Humánpolitikai feladatok:

A szorosan a Hivatal dolgozói állományához tartozó munkajogi feladatokon túl említést érdemel a bírósági ülnökök választásával kapcsolatos ügyintézés, amelynek adminisztrációja

2015 februárjától áprilisáig zajlott. Eredménnyel zárult a júniusi Solymár Imre Városi Könyvtár és a Völgységi Múzeum igazgatói, decemberben pedig a Gondozási Központ intézményvezetői állásra kiírt pályázat is. Végül december hónapban döntött a Képviselő-testület a Fűtőmű Kft. ügyvezetői pályázatáról.

Társulásokkal kapcsolatos feladatok:

A Völgységi Önkormányzatok Társulásának (VÖT) és a Bonyhádi Szociális Alapszolgáltatási Központként működő Gondozási Központ Fenntartója Társulási Tanácsának (SZÖT) ügyintézése a Bonyhádi Közös Önkormányzati Hivatal keretén belül zajlott 2015-ben is. Mindkét társulás megfelelt az Mötv. előírásainak, hiszen 8-8 tanácsülést (a VÖT esetében 4 pénzügyi bizottsági ülést is) tartott az elmúlt évben és mindkét társulás ellátta a megállapodásaiban felvállalt feladatokat. Feladatkörében a SZÖT 2015-ben 20, a VÖT 45 határozatot hozott.

A SZÖT a gyermek-és családvédelmi szolgáltatás, valamint az idősgondozást ellátó Bonyhádi Gondozási Központ fenntartója. A VÖT látja el a térségben a tagönkormányzatok belső ellenőrzését, a területfejlesztést, a háziorvosi ügyeleti ellátás szervezését és a települések közötti koordinációt, utóbbi több feladat ellátást takarja.

Az ügyintézés szempontjából feladat a tanácsülések helyszínének, időpontjának szervezése, biztosítása, előterjesztések készítése, a 21 települési képviselő-testület társulásokra vonatkozó előterjesztéssel történő ellátása, a határozatok nyilvántartása, a tanácsülések jegyzőkönyvezése és a társulási közfeladatok ellátásával kapcsolatos szervezés, iratkezelés, banki ügyintézés.

A VÖT ügyintézéséhez tartozó további feladatok ellátása is megtörtént: a Völgységi rendezvénynaptár készítése, a Társulási rendezvénysátor ügyintézése, a szervezeti honlap ([www.vot.hu](http://www.vot.hu)) információkkal való ellátása, a 2 millió forint keretösszegű Társulási közművelődési pályázat hirdetése, szerződések készítése és elszámoltatása. (2015-ben 17 településről 33 pályázat érkezett be, melyből 29 pályázat volt sikeres.) A VÖT által kiadott közérdekű lap, a Völgységi Hírlevél tavaly 4+1 karácsonyi számmal jelent meg: március, április, május-június (összevontan), július és december hónapokban.

A VÖT a 10/2015. (II.06.) határozatában döntött tájegységi értéktár kialakításáról, a Völgységi Értéktár Bizottság létrehozataláról. A völgységi értéktár létrehozataláról 11 társult település – Závod, Váralja, Tevel, Nagymányok, Mőcsény, Lengyel, Kisvejke, Izmény, Györe, Grábóc és Bonyhád - hozott támogató határozatot.

A VÖT tavaly nyáron (június-augusztus) a LEADER-CLLD helyi területfejlesztési stratégiához végzett projektgyűjtési feladatot, mely során két fórumot tartott a társulás az önkormányzatoknak, valamint vállalkozóknak és civil szervezeteknek. A 21 társult település közül 13 településről összesen 94 fejlesztési ötlet – 33 vállalkozástól, 31 civil szervezettől, 30 önkormányzattól – érkezett be a Társuláshoz. A feldolgozott információkat – szerződés keretén belül - a Tolnai Hármas Összefogás Vidékfejlesztési Szövetséghez kerültek továbbításra.

2015. augusztus 18-án mindkét társulási tanács hozott határozatot arra vonatkozóan, hogy a Gondozási Központot fenntartó SZÖT-öt megszünteti és az intézményfenntartói feladatot a VÖT átveszi. A szociális és a gyermekvédelmi feladatellátásra vonatkozó törvényi változások következményeként a bonyhádi járás további négy települése – Zomba, Kéty, Felsőnána, Murga - is kifejezte belépési szándékát a társulásba. Az átalakulás együtt járt a Bonyhádi Gondozási Központ Alapító Okiratának, feladatellátásának, telephelyeinek és működési helyének módosításával. A kapcsolódó ügyintézés az érintett önkormányzati hivatalok bevonásával, 25 települési képviselő-testület koordinálásával, új társulási megállapodás készítésével járt együtt, amelyhez a Bonyhádi Közös Önkormányzati Hivatal több ügyintézőjének közös, összehangolt munkája elengedhetetlen volt. A munka eredményeképp 2016 januárjának első napjaira minden szükséges engedély rendelkezésre állt az új fenntartó és az intézmény szabályos működéséhez.

1. **Pénzügyi Osztály**

A Pénzügyi Osztály feladatai két elkülönülő területet ölelnek fel, úgy mint a költségvetési gazdálkodás, valamint az adóigazgatási feladatok. Az osztály ennek megfelelően két csoportból áll.

|  |  |
| --- | --- |
|  | Engedélyezett álláshelyek száma |
| Osztályvezető | 1 fő |
| Költségvetési csoport | 10 fő |
| Adócsoport | 6 fő |

**1. Költségvetési csoport**

A költségvetési csoport Bonyhád Város Önkormányzata, a Bonyhádi Közös Önkormányzati Hivatal, a közös hivatalhoz tartozó önkormányzatok, ezek településein működő nemzetiségi önkormányzatok, önkormányzati társulások, valamint az önkormányzatok által fenntartott intézmények gazdálkodásával kapcsolatos feladatokat, illetve szakmai irányító tevékenységet lát el, amely szervezetek az alábbiak:

* Bonyhád Város Önkormányzata
* Bonyhádi Közös Önkormányzati Hivatal
* Bonyhádi Német Önkormányzat
* Bonyhád Város Roma Nemzetiségi Önkormányzata
* Völgységi Önkormányzatok Társulása
* Bonyhádi Szociális Alapszolgáltatási Központként működő Gondozási Központ Fenntartója
* Bonyhádvarasd Község Önkormányzata
* Német Nemzetiségi Önkormányzat Bonyhádvarasd
* Grábóc Község Önkormányzata
* Kisdorog Község Önkormányzata
* Kisdorog Község Német Nemzetiségi Önkormányzata
* Kismányoki Német Önkormányzat
* Kismányoki Német Nemzetiségi Önkormányzat
* Kisvejke Községi Önkormányzat
* Kisvejkei Német Önkormányzat
* Kisvejkei Roma Önkormányzata
* Községi Önkormányzat Váralja
* Váraljai Roma Nemzetiségi Önkormányzat
* Váraljai Német Nemzetiségi Önkormányzat
* Váraljai Őszikék Szociális Intézmény
* Váralja Község és Nagymányok Város Szociális Intézményeinek Intézményfenntartó Társulása

Bonyhád Város Önkormányzata, a Közös Önkormányzati Hivatal, a Bonyhádon működő nemzetiségi önkormányzatok, valamint a társulások gazdálkodásával kapcsolatos feladatokat és a gondnoki teendőket 6, míg a közös hivatalhoz tartozó önkormányzatok közül 6 önkormányzat és nemzetiségi önkormányzat és intézménye gazdálkodási feladatait 4 ügyintéző látja el.

A csoport feladatkörei ellátásának jogszabályi alapjait az államháztartásról szóló 2011. évi CXCV. számú törvény (továbbiakban: Áht.), valamint ennek végrehajtásáról szóló 368/2011. (XII.31.) Korm. rendelet adja meg.

A csoport feladatai négy, szorosan összefüggő, jellegében mégis elkülönülő csoportra bonthatók:

* a képviselő-testületek döntéseinek előkészítése
* a költségvetések végrehajtása, gazdálkodási feladatok
* az önkormányzat által fenntartott intézmények költségvetési gazdálkodásának irányítói felügyelete.
* gondnoki tevékenység.

**A képviselő-testületek döntéseinek előkészítése**

A 2014. évi költségvetési gazdálkodás lezárásaként a csoport elkészítette valamennyi gazdálkodó szervezet zárszámadási rendelet-tervezetét.

A jogszabályban meghatározott határidőig benyújtásra kerültek a képviselő-testületek, társulási tanácsok részére a 2015. évi költségvetés tervezetei. Az elfogadott költségvetési rendeletek és határozatok alapján határidőre elkészültek továbbá a Magyar Államkincstár Tolna Megyei Igazgatósága részére benyújtandó, a költségvetési előirányzatok összeállítására szolgáló nyomtatványgarnitúrák.

Az Áht. már nem írja elő kötelező jelleggel a gazdálkodás I. félévi, illetve a I-III. negyedévi helyzetéről a Képviselő-testület tájékoztatását, azonban Bonyhád Város Önkormányzata részére mindkét tájékoztató benyújtásra került. A társulások részére a félévi gazdálkodásról szóló tájékoztató került benyújtásra. A közös hivatalhoz tartozó önkormányzatok, kisebbségi önkormányzatok részére igényeik szerint készültek el a gazdálkodásról szóló tájékoztatók.

**A költségvetés végrehajtása, gazdálkodási feladatok**

A testületek döntéseinek előkészítésén túl az osztály 2015. évi feladatainak meghatározó részét a költségvetés végrehajtás jelentette, amely az alábbiakat foglalja magában:

- a kiadási előirányzatok terhére történő kötelezettségvállalások nyilvántartásba vétele,

- a gazdasági események számviteli rögzítése,

- az önkormányzatok és a hivatal, nemzetiségi önkormányzatok és a társulások számviteli politikájának, számlarendjének, kötelezettségvállalási, értékelés és leltározási szabályzatának elkészítése,

- havi finanszírozási ütemterv és likviditási terv elkészítése a likviditás folyamatos biztosításához,

- kötelezettségvállalások pénzügyi teljesítése (utalványrendeletek elkészítése)

- banki és pénztári kifizetések

- önkormányzati adósságállomány és pénzügyi befektetések nyilvántartása,

- hitelfelvétel, hitelek nyilvántartása

- Nemzeti Adó- és Vámhivatal felét történő adóbevallások elkészítése (ÁFA, rehabilitációs hozzájárulás, cégautóadó)

- rendszeres és nem rendszeres személyi juttatások (megbízási díj, tiszteletdíj, költségtérítések, költségátalány, étkezési jegy, bérlet, telefonadó, egyéb díjak) számfejtése és annak pénzügyi teljesítése

- települési nemzetiségi önkormányzatok, a társulások költségvetésével és végrehajtásával kapcsolatos teendők,

- kimenő és beérkező számlák, analitikus nyilvántartása,

- a hivatali, valamint az önkormányzati vagyonok analitikus nyilvántartásához adatszolgáltatás, a vagyonkataszteri nyilvántartással történő egyeztetése negyedévente,

- a leltározás és a leltár kiértékelésével kapcsolatos feladatok,

- az önkormányzatok által nyújtott támogatások nyilvántartási és elszámoltatása,

- számlázási feladatok, bevételek beszedése

- a közmunkaprogramokhoz tartozó visszaigénylések elkészítése.

- szociális támogatásokhoz tartozó havi rendszerességű visszaigénylések elkészítése és határidőre történő megküldése.

- az önkormányzatok által bonyolított projektek elkülönített nyilvántartása,

- a pályázati támogatások elszámolása.

A jóváhagyott előirányzatok terhére vállalt kötelezettségek nyilvántartására az önkormányzatok és a hivatal tekintetében is a kötelezettségvállalás, pénzügyi ellenjegyzés, teljesítés igazolás, érvényesítés és utalványozás rendjéről szóló szabályzatnak megfelelően kerül sor.

A beszedett bevételek és teljesített kiadások módosított pénzforgalmi szemléletű kettős könyvviteli rendszerben kerülnek rögzítésre. A főkönyvi könyvelést - jogszabálynak megfelelően – analitikus nyilvántartásnak kell alátámasztania. Ennek biztosítása érdekében negyedéves időszakonként, illetve szükség szerint egyeztetés történt a feladatok keretgazdái, illetve az analitikát vezető munkatársak és a főkönyvi könyvelés között. A főkönyvi könyvelésben rögzített adatokból határidőre és a jogszabályi előírásoknak megfelelően elkészültek a testületek részére a költségvetés végrehajtásáról szóló éves beszámolók és szükség szerint a 2015. évi gazdálkodásról szóló tájékoztatók

Az Európai Unió támogatásával megvalósuló projektek számának bővülésével az ezek megvalósításához kapcsolódó, a költségvetési csoport feladatkörébe tartozó pénzügyi és számviteli feladatok is jelentősen növekedtek (elkülönített könyvelés és nyilvántartás vezetése, számviteli eljárásrendek kidolgozása).

Az év során fenti források mellett Bonyhád Város Önkormányzata egyéb belföldi forrásból származó pályázati támogatásai is jelentősek voltak. Ezek közül az év végéig felhasználásra és elszámolásra került az 1826/2015. (XII.23.) Kormányhatározatban jóváhagyott 750 millió Ft.

A feladatmutatók szerint járó állami támogatások igénylése a Magyar Államkincstár Tolna Megyei Igazgatóságán, illetve az erre szolgáló www.ebr42.otm.gov.hu internetes portálon keresztül megtörtént.

A feladatmutatók alapján megállapított támogatások évközi módosítására április, június és október hónapokban volt lehetőség. Az önkormányzatok részére 2015. évben jóváhagyott, átutalt állami hozzájárulással való elszámolási kötelezettségnek a 2015. évi beszámolási kötelezettség keretén belül kell eleget tenni.

A költségvetési csoport tevékenységét jellemző statisztikai adatok:

* Kibocsátott számlák: 5.002
* Beérkező szállítói számlák 8.750
* Banki átutalások terminálon át 8.627
* Pénztári kifizetések 2.861
* Kötelezettségvállalások 15.622
* Könyvelési tételek 29.542

A csoport ügyfélforgalma a következő feladatokhoz kapcsolódik:

- munkáltatói igazolások kiadása

- ügyfél kérésére segélyek folyósítására vonatkozó igazolások

- házipénztári kifizetések

- folyószámla egyeztetések

- céljelleggel nyújtott működési és felhalmozási támogatások elszámolása,

- közmunkaprogrammal kapcsolatos kifizetések és ügyek.

**Az Önkormányzat által fenntartott intézmények költségvetési gazdálkodásának szakmai felügyelete**

Fontos feladat a költségvetési intézményrendszer működőképességének fenntartása, valamint az önkormányzat kötelező feladatainak ellátása. Mindezek figyelembe vétele mellett került megtervezésre az intézmények 2015. évi költségvetése. A testületi döntést követőn az intézmények a Gazdasági Ellátó Szervezet bevonásával az elemi költségvetésüket, melyet a felülvizsgálatot követően a Magyar Államkincstár Tolna Megyei Igazgatósága részére határidőben továbbított a hivatal.

Bonyhád Város Önkormányzata fenntartásában 5, a Szociális Alapszolgáltatási Központként működő Gondozási Központ fenntartójánál 1, míg Váralja Község Önkormányzata fenntartásában további 1 intézmény működött 2015. évben.

Az intézmények önálló gazdasági szervezettel nem rendelkeztek. Bonyhád Város Önkormányzata és a Társulás intézményei esetében a gazdasági feladatokat a Gazdasági Ellátó Szervezete látta el.

A felügyelet az alábbi tevékenységekben nyilvánult meg:

* az intézményi költségvetések közös kidolgozása (intézményvezetők, GESZ vezető, pénzügyi osztályvezető, ügyintézők)
* a pénzforgalmi kimutatások időszakos áttekintése, javaslat azok egyes elemeinek módosítására
* az intézményi támogatás kiutalások folyamatos kontrollja
* MÁK felé teljesítendő havi, negyedéves adatszolgáltatások határidőre történő feladásának ellenőrzése.

Bonyhád Város Önkormányzata, valamint a Társulás fenntartásában működő intézmények gazdálkodásával összefüggő - a költségvetés tervezésétől a beszámoló elkészítéséig terjedő - feladatokat a pénzügyi osztályvezető, valamint a költségvetési csoport vezetője, míg a váraljai szociális intézmény esetében ügyintéző látta el.

Az intézményi struktúra vonatkozásában 2015. évben változás nem történt.

**Gondnoki feladatok:**

A hivatali munka tárgyi feltételek biztosítását egy költségvetési ügyintéző kapcsolt munkakörben látja el.

Ennek során gondoskodik a munkához szükséges irodaszerek, nyomtatványok, papír beszerzéséről, irányítja a takarítói személyzetet. Gondoskodik az épületben lévő rendezvényekhez szükséges tárgyi feltételekről. Folyamatosan ellenőrzi a hivatali épület energiaköltségeit. Gondoskodik a szükséges berendezések, felszerelések működőképességéről, szükség szerinti pótlásáról.

**Kapcsolat a Magyar Államkincstárral**

A költségvetés tervezése és végrehajtása, beszámolás vonatkozásában több területen is kapcsolódott az osztály 2015. évi feladatellátása a Magyar Államkincstár Tolna Megyei Igazgatóságához.

A legfontosabbak:

−a központi költségvetésből származó források (állami támogatások) igénybevétele a nettó finanszírozás keretében, valamint ezen források év végi elszámolása,

−a feladatmutatóhoz kötött állami hozzájárulások megállapításához szükséges mutatószámok átadása a költségvetési évet megelőzően történt meg; év közben módosításra április, június és október hónapban volt lehetőség,

−illetmények számfejtése,

−személyi juttatásokkal összefüggő köztartozások bevallása, befizetése,

−személyi juttatások elszámolásához bizonylat elkészítése,

−törzskönyvi nyilvántartás,

−jogszabályokban előírt havi, negyedéves, illetve éves adatszolgáltatás.

A Kincstári elektronikus kapcsolatot az úgynevezett e-adat rendszer biztosítja.

A költségvetési gazdálkodás informatikai háttere:

A bevezetőben felsorolt intézmények különböző integrált gazdálkodási-pénzügyi rendszert alkalmaznak.

Bonyhád Város Önkormányzata, a bonyhádi nemzetiségi önkormányzatok 2008. évtől kezdődően a CORSO gazdálkodási rendszert használnak. Bevezetésének költségeit akkor pályázati támogatás finanszírozta. A települések közös hivatalhoz való csatlakozása során Kisvejke, Kisdorog és Grábóc községek szintén e programrendszerre tértek át.

A költségvetési szervekre vonatkozóan új számviteli szabályok a 4/2013. (I.11.) Kormányrendelet 2014. január 1-jei hatálybalépésével megváltoztak. Emiatt a többi önkormányzat és intézmény a rendelkezésre álló rendszerek közül az ún. EPER rendszert vezette be.

A hatálybalépés évében, de még 2015. évben is a hivatkozott jogszabálynak való megfelelés érdekében a program rendszereket folyamatosan fejleszteni kellett. A fejlesztések időnként a különböző jelentések leadási határidejében történtek, így az informatika háttér miatt többször akadályozott volt a határidők pontos betartása, ennek ellenére a feladások határidőben megtörténtek.

Az önkormányzati vagyon vezetése, illetve annak nyilvántartása az e-Kata kataszteri és tárgyi eszköz nyilvántartó rendszerben kerül rögzítésre. Az évközi változások kézi kontírozással kerülnek a főkönyvi könyvelésben feladásra.

A hivatalnál a nem rendszeres személyi juttatásokat a Magyar Államkincstár Tolna Megyei Igazgatósága által rendelkezésre bocsátott KIR3 programban kerülnek számfejtésre. A program évközi fejlesztése megtörtént, melyet az év végén KIRA elnevezéssel december hónaptól kezdődően alkalmaztunk.

A költségvetési gazdálkodás részét képezi a különböző jogcímű szociális ellátások kifizetése, amelyhez az adatállományt a Hivatal Hatósági Osztálya tölti fel, amelyet követően a kifizetésekhez szükséges adatállomány előállítható.

Minden gazdálkodó szervezet rendelkezik továbbá - a választott pénzintézettől függetlenül - a bankszámlaforgalom elektronikus lebonyolítását szolgáló banki ügyfélterminállal.

**2. Adócsoport**

Az adócsoport ellátja Bonyhád város, valamint 2013. január 1-jétől kezdődően a közös önkormányzati hivatalhoz tartozó 8 település közigazgatási területén a jegyző hatáskörébe utalt adók, adók módjára behajtandó köztartozások megállapításával, nyilvántartásával, beszedésével, kezelésével, adóellenőrzésével, hatósági bizonyítványok kiadásával, valamint az információs szolgáltatással kapcsolatosan előírt feladatokat.

Ügyiratok forgalmára vonatkozó adatok:

2015. évben 9.076 irat keletkezett, ebből alszámra 3.693 tételt iktattak, az adóhatósági ügyekben hozott érdemi döntések száma 3.302.

Az adóigazgatási feladatok ellátásáról, a 2014., valamint a 2015. évi adatokról a Képviselő-testületek külön napirend keretében kap részletes tájékoztatást.

1. **Hatósági osztály**

A Hatósági Osztály feladatai közé tartoznak: a szociális igazgatással kapcsolatos ügyek intézése, ipari és kereskedelmi igazgatás, anyakönyvi igazgatás, hagyatéki ügyek, birtokvédelmi ügyek, hirdetmények kifüggesztése, földhirdetmények kifüggesztése, közfoglalkoztatás szervezése, közérdekű munka koordinációja, környezettanulmányok készítése, szociális alapszolgáltatással kapcsolatos nyilvántartási és adatszolgáltatási feladatok, talált tárgyak ügyei.

Az osztály a feladatait az anyakönyvi, hagyatéki ügyek, a közfoglalkoztatás és közérdekű munka kivételével a Bonyhádi Közös Önkormányzathoz tartozó 9 település tekintetében ellátja. Az osztály munkájában a legmeghatározóbbak szociális ügyek (települési támogatások) és az anyakönyvi igazgatás. A legtöbb ügyfél ezekben az ügyekben keresi fel az osztályt. Nagy ügyfélforgalmat bonyolít le még a közfoglalkoztatás és a kereskedelmi igazgatás is. 2015-ben számos jogszabály változott, ami az osztály munkáját érintette. Jelentősen megváltozott a helyi segélyezés rendszere, az önkormányzati segélyeket felváltotta a települési támogatások rendszere. A normatív alapon, illetve alanyi jogon járó támogatások (pl. ápolási díj, foglalkoztatást helyettesítő támogatás, közgyógyellátás) a járási hivatal hatáskörébe kerültek. Az önkormányzatok a települési támogatások rendszeréről maguk dönthettek. Bonyhád Város Önkormányzata és a Bonyhádi Közös Önkormányzati Hivatalhoz tartozó települések egy széleskörű települési támogatási rendszert alakítottak ki, amely azok számára, akik alanyi jogú támogatásban nem részesülhetnek segítséget jelenthet nehéz élethelyzetükre. A lakhatáshoz, a gyógyszerkiadásokhoz, az ápoláshoz, a gyermekek nevelésének, iskoláztatásának támogatásához, a temetéshez, vis maior helyzet esetén, létfenntartási problémákhoz támogatás igényelhető.   
Az anyakönyvi igazgatásban az elektronikus rögzítésre történő átállás és adatfeldolgozás jelent jelentős többletmunkát a munkatársaknak.

Az ipari kereskedelmi igazgatásban 2015-ben jelentős változások nem történtek, az ügyek intézése folyamatos.

A közfoglalkoztatás folyamatos bővülése jelentős számú új álláskereső bevonását eredményezte. Jelenleg 85 főt foglalkoztat a bonyhádi önkormányzat a közfoglalkoztatási programban. A velük kapcsolatos munkaügyi adminisztráció, valamint a járási hivatallal történő kapcsolattartás jelentős adminisztratív feladatot jelent.

Környezetet-tanulmánnyal kapcsolatos megkeresések a Járásbíróságtól érkeznek a hivatalhoz. Ezek folyamatosak, amiket határidőre teljesítünk.

A haszonbérlettel és az adás-vétellel kapcsolatos földhirdetmények is egyre nagyobb számban érkeznek a hivatalba, amelyek pontos, határidőre történő teljesítést igényelnek. 2013. óta a feladatkörrel kapcsolatos hatósági vagy ügyféli negatív visszajelzés nem érkezett.

A különböző hatóságoktól és hivatalos szervektől érkező hirdetmények kifüggesztése folyamatos. Annak teljesítéséről minden esetben írásban visszajelzést adunk a megkereső szervnek.

A jegyzői hatáskörbe tartozó birtokvédelmi ügyek tekintetében egy ügyben kezdeményezték a jegyzői határozat megváltoztatását a járásbíróságon. Ennek az ügynek a tárgyalása jelenleg is folyamatban van. A többi ügy jogerősen lezárult. A birtokvédelmi eljárást szabályozó új kormányrendelet lépett hatályba 2015-ben, amely alapjaiban megváltoztatta az ezzel kapcsolatos eljárást.

Talált tárgyakkal kapcsolatban néhány esetben volt feladata az osztályunknak, amiket a jogszabályban előírtak szerint végeztünk.

1. **Műszaki osztály**

Az osztály ellátja Bonyhád városon kívül a bonyhádi járás 24 településén a jegyzői hatáskörben lévő építésügyi hatósági feladatokat, szakhatóságként közreműködik más szakági hatóságok eljárásaiban.

Környezetvédelmi, természetvédelmi, vízügyi hatósági feladatokat 2015 áprilisig látta el, ezután a Városfejlesztési osztály vette át ezen feladatokat és az azt végző ügyintézőt.

A településrendezési tervek karbantartása, módosítása, ezek eljárásainak lefolytatása, helyi értékvédelem is az osztály feladata.

Ide kapcsolódik a városi főépítész feladatköre is, melyek közül a legtöbb kérelem településképi eljárások iránt érkezik, segítésére a háttérmunkát szintén az osztály végezi el

A városüzemeltetési jellegű feladatokhoz rendkívül sokrétű munka tartozik: beruházások, felújítások előkészítése, bonyolítása, útügyi hatósági feladatok, közterület-használati ügyek, a közműfejlesztés, kommunális ügyek, zöldterület fenntartás, játszóterek, közterület bontási ügyek, közútkezelői nyilatkozatok, forgalomszabályozás, helyi tömegközlekedés, parkolás, behajtási engedélyek, közterület-felügyelet, önkormányzati ingatlanok, intézmények, lakások karbantartása, felújítása.

Az elmúlt év tapasztalatai azt bizonyítják, hogy a jelenlegi struktúrában a feladatellátás hatékony, a műszaki végzettségű kollégák munkája jól szervezhető. Az osztály feladatait 6 fő ügyintéző végzi, melyből 2 fő kizárólag Bonyhádon közterület-felügyelői munkát végez. Az osztályt Kozma Anikó osztályvezető irányítja.

Az osztály köztisztviselői rendelkeznek a munkakörük ellátásához szükséges iskolai és szakmai végzettséggel, a kötelező és szabadon választott továbbképzéseken részt vesznek. Munkájuk végzéséhez a megfelelő feltételek, munkaeszközök biztosítottak.

A 2014. évben és 2015. évben az ügyiratforgalom az alábbiak szerint alakult:

|  |  |  |  |  |  |
| --- | --- | --- | --- | --- | --- |
| 2014 | | | 2015 | | |
| főszám | alszám | összesen | főszám | alszám | összesen |
| 845 | 3200 | 4045 | 771 | 3787 | 4555 |

A fenti adatok bizonyítják, hogy az ügyiratforgalom nem csökken, annak ellenére sem, hogy a környezetvédelmi, természetvédelmi és vízügyi ügyek 2015. áprilisa után már nem itt jelennek meg.

A döntések száma ezen belül is hasonlóan alakult, határozatot 2015- ben ugyanannyit hoztunk, mint 2014-ben, a végzések száma valamelyest csökkent, ennek jogszabály változási oka van, kevesebb közbenső döntés kellett hozni.

2014. évben fellebbezés eddig 1 fellebbezés nem érkezett, 2015-ben 1 fellebbezés volt, melyet a másodfokú hatóság helybenhagyott.

A fenti adatokból látszik, hogy az ügyek szinte 100 %-a első fokon elintéződik, az ügyintézés törvényes, az állampolgárok elfogadják a hivatal döntéseit.

A sokrétű és jelentősen változó jogszabályi környezet miatt fokozott figyelmet kíván a munka, ezért nagy hangsúlyt kell fektetni az előzetes egyeztetésekre, az ügyfelek és tervezőik tájékoztatására, amit nagy számban igénybe is vesznek.

1. **Titkársági osztály**

A Titkársági osztály létszámát, összetételét illetően változásokat hozott a 2015-ös év. A Városfejlesztési és Jogi osztály létrejöttével a testületi ülések, bizottsági ülések, személyzeti és munkaügyeket valamint informatikai feladatokat ellátó munkatársak kerültek át a megalakuló új osztályra.

A Titkársági osztályhoz tartozó munkatársak látják el az iktatással, ügyiratkezeléssel kapcsolatos feladatokat, ügyvitelei tevékenységet folytatnak, valamint az osztályhoz tartozó munkatársak látják el továbbá a Bonyhád Város Roma illetve Német Nemzetségi Önkormányzatának ügyeit is. (testületi ülések előkészítése, adminisztratív teendők ellátása, döntések végrehajtásában való közreműködés). Hivatalon belül ezen feladatokat jelenleg 3 fő ügyintéző intézi.

A Titkársági osztályhoz tartozik továbbá 5 fő igazgatási ügyintéző is, akik a Bonyhádi Közös Önkormányzati Hivatalhoz tartozó 8 társult településen (Mőcsény, Grábóc, Váralja, Bonyhádvarasd, Izmény, Kisdorog, Kismányok, Kisvejke) látnak el ügyintézői feladatokat. Közreműködnek a testületi ülések előkészítésében, döntések végrehajtásában, polgári védelemmel, szociális ügyekkel, hagyatéki ügyekkel, iktatással, ügyiratkezeléssel kapcsolatos feladatokat látnak el, segítik a településen dolgozó jegyzők, jegyzői feladatokkal megbízottak munkáját.

Az osztály vezetését ellátó személy tekintetében is változás történt, az osztályvezetői feladatokat ellátó Filczinger Ágnes 2015. december 1. napjától a Dombóvári Járási Hivatal vezetője lett, helyét dr. Brandt Huba vette át 2016. január 1. napjától.

1. **Zárszó**

Amint azt a bevezetésben leírtam: „a 2015. év mind az Önkormányzat, minden a Hivatal életében jó, sikeres és eredményes év volt”, ugyanakkor ez óriási munkaterhet rótt a Hivatalra, amit ez úton is köszönök nekik. 2016. január 4-én apparátusi értekezletet tartottunk Polgármester Asszonnyal, ahol megköszöntük a dolgozók munkáját, ugyanakkor nem ígértem nekik mást, és nem kívántam egyikünknek sem mást, mint legalább olyan leterhelt, munkás évet, mint az előző volt. Tettem ezt azért, mert, ha a Hivatalnak sok munkája van (és ez alatt nem az adatszolgáltatást értem), az azt jelenti, hogy a város/járás polgárainak többet tudtunk nyújtani, több fejlesztést és beruházást tudtunk végrehajtani, és mivel itt élünk, értük és magunkért is dolgozunk nap mint nap.